Kim Behnke (FRI), 1999-11-03:
I hr. Keld Albrechtsens beslutningsforslag indledes bemærkningerne med følgende: »Forslagsstillernes udgangspunkt er, at vi ikke ser nogen grund til at afholde en ny folkeafstemning om at afskaffe det danske forbehold over for euroen.«
Vi er i Frihed 2000 fuldstændig enige med hr. Keld Albrechtsen i det synspunkt.
Vi er af den opfattelse, at det fortsat gælder om at hindre en ny folkeafstemning, at det fortsat gælder om at fastholde de danske forbehold, og at vi ikke lader os lokke med på den vogn, som unionstilhængerne jo kører, der hedder, at det kun er et spørgsmål om tid, så kommer der en folkeafstemning, og det kun er et spørgsmål om tid, så skal man nok få overtalt den danske befolkning til at afskaffe den danske krone.
Og det er problemet, vi har foran os, om vi selv er med til at fremme den proces.
De mange publikationer, der hidtil er lavet, specielt af Økonomiministeriet, kunne jeg forstå på den socialdemokratiske ordfører, hr. Buksti,
at man ikke er så begejstret for, fordi Socialdemokratiet var modstander af en statsstyret eurodebat, men det er jo i middelsvær grad det, de rapporter har været udtryk for.
De har alle sammen udelukkende haft til formål at bilde den danske befolkning ind, at vi skal afskaffe kronen.
Vi er af den opfattelse, at der findes ingen argumenter, jeg gentager, ingen argumenter for at afskaffe kronen, andet end nogle argumenter, man finder på til lejligheden.
Da vi havde debatten i sin tid om Maastrichttraktaten, ja, så fik man lokket folk til at tro, at det ville være nemmere at rejse rundt i Europa.
Man hævdede, at det ville være nemmere for erhvervslivet.
Sådan bliver den næste afstemning også.
De tykke rapporter med de saglige argumenter bliver stående på hylderne, og så er der frit slag, og der vil vi antagelig komme til at opleve, at unionstilhængerne vil bruge de mest ubehagelige argumenter for at tvinge hver eneste jastemme ud af den danske befolkning.
De, der kommer til at bestemme, hvad hr. og fru Jensen stemmer, bliver langt hen ad vejen medierne, pressen, for uanset hvor oplyst vi glæder os over at den danske befolkning er, så er det her jo svært stof, og derfor bliver det afgørende, hvordan pressen behandler stoffet op til sådan en afstemning.
Og der er det naturligvis vigtigt, at der ligger
et ordentligt grundlag.
Og vi glæder os da til at se både den rapport, som Rådet for Europæisk Politik er i gang med, og også den udredning, der kommer fra Dansk Udenrigspolitisk Institut.
Men når vi når helt frem til snorene, når det er besluttet, at der - hvis det sker - skal være en folkeafstemning, og vi har en dato, ja, så er der brug for så tæt op mod, at den debat forud for afstemningen går i gang, som muligt, et opdateret papir til brug for pressen og de mere interesserede dele af den danske befolkning.
Og dér er Enhedslistens beslutningsforslag velegnet til at nedsætte en gruppe, der kan lave dette opdaterede papir.
For tiden går jo, og en række af de publikationer, som stadig væk står på hylderne, er jo i dag at betragte som forældede.
til selve forslagets tekst.
Vi mener, der burde være en pind, hvor man også afdækker, hvilke konsekvenser det skal have for Grønland og Færøerne, som jo i dag er i møntunion for Færøernes vedkommende med Danmark, og Grønland har den danske krone, til trods for at Grønland står uden for Det Europæiske Fællesskab.
Så vi mener, der mangler en pind, hvor man også får afdækket: Hvad skal der ske for Grønlands og Færøernes vedkommende?
Endelig i forhold til undersøgelserne i relation til grundloven har vi jo vores egen grundlovs § 26, der taler om, at det er kongen, der har monopol på at slå mønt.
Nu er der heldigvis ikke nogen konge her i Europa, men hvad med den danske grundlov lige præcis på det punkt og ikke kun på spørgsmålet om afgivelse af suverænitet?
Det synes vi kunne forbedre forslaget, så det håber vi at hr. Keld Albrechtsen tager med.